Неколико дана након ослобођења Београда 6. новембра 1944. Председништво АВНОЈ-а је Указом 50/44 одликовало генерал-лајтнанта Владимира Жданова, команданта Четвртог моторизованог корпуса и генерал-мајора Семјона Козака, команданта 73. стаљинградске гардијске стрељачке дивизије за заслуге у Београдској операцији. До краја Другог светског рата, маја 1945. одликована су још четворица страних држављана — генерал-мајор Андреј Витрук, командант Десете гардијске јуришне авијацијске дивизије, одликован 29. јануара 1945. Указом 118/45 и капетан друге класе Григориј Охрименко, командант бригаде миноловаца у Дунавској ратној флоти, одликован 30. априла 1945. Указом 183/45; као и двојица албанских партизана Војо Кушић и Решид Чолаку, који су постхумно одликовани 12. априла 1945. Указом 142/45.